ET Euroopa Liidu Teataja C 296/16

Teatis, milles käsitletakse 1. juuni 2017. aasta otsust kohtuasjas T-442/12 seoses nõukogu rakendusmäärusega (EL) nr 626/2012, millega muudetakse rakendusmäärust (EL) nr 349/2012, millega kehtestatakse Hiina Rahvavabariigist pärit viinhappe impordi suhtes lõplik dumpinguvastane tollimaks

(2017/C 296/04)

Kohtuotsus

Euroopa Liidu Üldkohus (edaspidi „Üldkohus“) tühistas 1. juuni 2017. aasta otsusega kohtuasjas T-442/12 Changmao Biochemical Engineering Co Ltd. vs. nõukogu (1) (edaspidi „kohtuotsus“) nõukogu 26. juuni 2012. aasta rakendusmääruse (EL) nr 626/2012, millega muudetakse rakendusmäärust (EL) nr 349/2012, millega kehtestatakse Hiina Rahvavabariigist pärit viinhappe impordi suhtes lõplik dumpinguvastane tollimaks (2) (edaspidi „rakendusmäärus“) selles osas, mida kohaldatakse Hiina eksportiva tootja Changmao Biochemical Engineering Co Ltd. (edaspidi „asjaomane eksportiv tootja“) suhtes.

Üldkohus otsustas, et asjaomase eksportiva tootja kaitseõigusi rikuti, kui talle keelduti avalikustamast teavet DL-viinhappe ja L(+)-viinhape hinnaerinevuste kohta normaalväärtuse arvutamisel ilma õigeaegselt põhjendatud selgitusi andmata. Üldkohus sedastas, et ei saa välistada, et taotluse rahuldamise korral oleks uurimise tulemus võinud olla teistsugune.

Tagajärjed

Kooskõlas Euroopa Liidu toimimise lepingu artikliga 266 peavad liidu institutsioonid võtma vajalikud meetmed Euroopa Liidu Kohtu otsuste täitmiseks.

Selleks, et võtta vajalikke meetmeid mõnda meedet tühistava kohtuotsuse täitmiseks ja selle täielikuks rakendamiseks, võib sellise meetme aluseks olnud menetlust taasalustada sellest punktist, kus tekkis õigusvastasus (3).

Seega on komisjonil Üldkohtu 1. juuni 2017. aasta otsust täites võimalus parandada menetluse neid aspekte, mis viisid määruse tühistamiseni, jättes samal ajal muutmata need osad, mida kohtuotsus ei mõjuta (4).

Rakendusmäärus tühistati, kuna rakendusmääruse aluseks oleva haldusmenetluse ühes astmes ei järgitud kaitseõigusi, st normaalväärtuse arvutamisel ei avaldatud kõnealusele eksportijale teatavaid andmeid.

Asjaomase eksportiva tootja taotlus, et avalikustataks teave DL-viinhappe ja L(+)-viinhape hinnaerinevuste kohta normaalväärtuse arvutamisel, tuleb uuesti läbi vaadata, võttes arvesse juhtumi konkreetseid asjaolusid.

Jõusse jäävad rakendusmääruse need järeldused, mida ei vaidlustatud või mis vaidlustati, kuid lükati Üldkohtu otsusega tagasi, või mida Üldkohus ei uurinud ning mis seepärast ei viinud rakendusmääruse tühistamiseni.

Menetluse uuesti algatamine

Eespool toodut silmas pidades on komisjon otsustanud taasalustada Hiina Rahvavabariigist pärit viinhappe importi käsitleva dumpinguvastase uurimist, mille tulemusel võeti vastu 26. juuni 2012. aasta määrus (EL) nr 626/2012. Uurimist taasalustatakse selles osas, mis on seotud asjaomase eksportiva tootjaga, ja alates sellest punktist, kus õigusvastasus aset leidis.

Taasalustamine piirdub Üldkohtu otsuse rakendamisega ettevõtja Jinan Changmao Biochemical Engineering Co Ltd. suhtes ning see ei mõjuta muid uurimisi. Seega on nõukogu 16. aprilli 2012. aasta rakendusmäärus (EL) nr 349/2012 (5), millega kehtestatakse pärast aegumise läbivaatamist Hiina Rahvavabariigist pärit viinhappe impordi suhtes lõplik dumpinguvastane tollimaks, asjaomase eksportiva tootja suhtes endiselt kohaldatav.

Huvitatud isikuid teavitatakse sellest läbivaatamisest käesoleva teatise avaldamisega Euroopa Liidus Teatajas.

Kirjalikud esildised

Kõigil huvitatud isikutel ja eelkõige asjaomasel eksportival tootjal ja liidu tootmisharul palutakse teha teatavaks oma seisukohad, esitada teavet ja esitada kinnitavad tõendid uurimise taasalustamisega seotud küsimuste kohta. Kõnealune teave ja kinnitavad tõendid peavad komisjonile laekuma 20 päeva jooksul pärast käesoleva teatise avaldamist Euroopa Liidu Teatajas, kui ei ole märgitud teisiti.

Ärakuulamisvõimalus komisjoni uurimistalitustes

Asjaomane eksportiv tootja ja liidu tootmisharu võivad taotleda ärakuulamist komisjoni uurimistalituste poolt. Ärakuulamistaotlus peab olema kirjalik ning selles peab olema esitatud taotluse põhjus. Uurimise taasalustamisega seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teatise avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses eespool nimetatud isikutega.

Kirjalike esildiste ja kirjade saatmise juhised

Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsemeetmetega seotud menetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik huvitatud isikute kirjalikud esildised ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited“ (6).

Huvitatud isikud, kes esitavad teavet märkega „Limited“, peavad vastavalt Euroopa Parlamendi ja nõukogu 8. juuni 2016. aasta määruse (EL) 2016/1036 (kaitse kohta dumpinguhinnaga impordi eest riikidest, mis ei ole Euroopa Liidu liikmed) (7) (edaspidi „alusmäärus“) artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalselt esitatud teabe sisust oleks võimalik vajalikul määral aru saada.

Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid, e-posti teel. E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“, mis on avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf

Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev.

Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad sõnaselgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga.

Täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, leiavad huvitatud isikud eespool osutatud huvitatud isikutega suhtlemise juhendist.

Komisjoni postiaadress:

European Commission Directorate General for Trade Directorate H Kabinet: CHAR 04/039 1049 Bruxelles/Brussels BELGIQUE/BELGIË E-post: TRADE-AD-R529A-TARTARIC-ACID@EC.EUROPA.EU

Koostööst keeldumine

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt alusmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

Kui selgub, et huvitatud isik on esitanud väära või eksitavat teavet, võidakse selline teave jätta arvesse võtmata ning toetuda kättesaadavatele faktidele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamata ühendust võtta.

Ärakuulamise eest vastutav ametnik

Asjaomane eksportiv tootja ja liidu tootmisharu võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja tegutseda vahendajana tagamaks, et huvitatud isikud saaksid oma kaitseõigusi täiel määral kasutada.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjusi. Uurimise algetapiga seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses asjaomaste isikutega.

Ärakuulamise eest vastutav ametnik annab võimaluse ka ärakuulamiseks, mille juures on esindatud isikud, kes esitavad erinevaid seisukohti ja vastuväiteid muu hulgas sellistes küsimustes nagu kohtuotsuse täitmine.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebilehel: http://ec.europa.eu/trade/trade-policy-and-you/contacts/hearing-officer/

Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (8).

Teave tolliasutustele

Dumpinguvastased tollimaksud, mis on tasutud rakendusmääruse (EL) nr 626/2012 kohaselt Hiina Rahvavabariigist pärit ja praegu CN-koodi ex 2918 12 00 (TARICi kood 2918120090) alla kuuluva ning Changmao Biochemical Engineering Co Ltd (TARICi lisakood A688) toodetud viinhappe impordi eest, ning mille summa ületab rakendusmääruses (EL) nr 349/2012 kehtestatud dumpinguvastaseid tollimakse sama impordi eest, tuleks tagasi maksta või neid tuleks vähendada. Tagasimaksmist või vähendamist tuleb taotleda liikmesriikide tolliasutustelt kooskõlas kehtivate tollialaste õigusaktidega.

Järelduste teatavaks tegemine

Asjaomast eksportivat tootjat ja liidu tootmisharu teavitatakse seejärel olulistest faktidest ja kaalutlustest, mille alusel kavatsetakse täita kohtuotsust, ning neile antakse võimalus esitada märkusi.

(1) Üldkohtu 1. juuni 2017. aasta otsus – Changmao Biochemical Engineering vs. nõukogu, T-442/12, ECLI:EU:T:2017:372.

(2) ELT L 182, 13.7.2012, lk 1.

(3) Euroopa Kohtu 3. oktoobri 2000. aasta otsus kohtuasjas Industrie des poudres sphériques vs. nõukogu, C-458/98 P, EU:C:2000:531, punktid 80–85, ning 28. jaanuari 2016. aasta otsus kohtuasjades CM Eurologistik, C-283/14 ja C-284/14, EU:C:2016:57, punktid 48–55.

(4) Euroopa Kohtu 14. juuni 2016. aasta otsus kohtuasjas komisjon vs. McBride, C-361/14 P, EU:C:2016:434, punkt 56; vt ka dumpingu valdkonnas Euroopa Kohtu 3. oktoobri 2000. aasta otsus kohtuasjas Industrie des poudres sphériques vs. nõukogu, C-458/98 P, EU:C:2000:531, punkt 84.

(5) ELT L 110, 24.4.2012, lk 3.

(6) Märkega „Limited“ tähistatud dokument on dokument, mis loetakse konfidentsiaalseks vastavalt Euroopa Parlamendi ja nõukogu 8. juuni 2016. aasta määrusele (EL) 2016/1036 (kaitse kohta dumpinguhinnaga impordi eest riikidest, mis ei ole Euroopa Liidu liikmed) (ELT L 176, 30.6.2016, lk 21) ja WTO GATT 1994 VI artikli rakendamise lepingu (dumpinguvastane leping) artiklile 6. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(7) ELT L 176, 30.6.2016, lk 21.

(8) EÜT L 8, 12.1.2001, lk 1.